דוד רפאל בנעט

דוד רפאל בנעט (כ"ח בתשרי ה'תרפ"ב, 29 באוקטובר 1921 – כ"ד בשבט ה'תשפ"ב, 26 בינואר 2022) היה מהנדס אלקטרוניקה, חלוץ תחום המכ"ם בחיל האוויר הישראלי, מאנשי "הרכש" של ההגנה בארצות הברית, מראשוני המהנדסים בתעשיית האלקטרוניקה הישראלית בראשית התפתחותה, והממציא של מעליות שבת. בנעט היה ראשון המרצים לאלקטרוניקה במחלקה לפיזיקה של אוניברסיטת בר-אילן ובמרכז האקדמי לב, ונמנה עם מקימי שכונת בית חזון בכפר הרא"ה.

== ביוגרפיה ==
דוד רפאל בנעט נולד בניו יורק, לזאב ואסתר בנעט, ילידי ארצות הברית. הוא למד בבית ספר ציבורי ואחה"צ למד יהדות ב"תלמוד תורה". כשהגיע לגיל בר מצווה החל להקפיד על שמירת מצוות. הוא סיים בית ספר תיכון בגיל 16, ולמד מתמטיקה, פיזיקה והנדסה בסיטי קולג' של ניו יורק. במלחמת העולם השנייה, עבד בצבא האמריקאי כאיש הדרכה בתחום מערכות מכ"ם (מגלה כיוון ומרחק), טכנולוגיה שהייתה אז מסווגת וחדשנית. לקראת מלחמת העצמאות הישראלית גויס ל"רכש" של ההגנה, כמתואר בסעיף הבא.<ref name=":0" />

בנעט עלה לישראל בשנת ה'תש"ט (1949) עם שני ילדיו ועם אשתו אסתר חנה<ref name=":0"></ref> שהתאחדה עם משפחתה בארץ. אסתר חנה היא בתם של שרה מלכה,<ref></ref> נשיאת אגודת נשי מזרחי בוושינגטון הייטס ושמריהו הכהן מרגלית, בן היישוב הישן בירושלים שנמלט לארצות הברית בתחילת מלחמת העולם הראשונה והיה מראשי תנועת המזרחי בארצות הברית ולימים מראשי משרד הדתות בישראל ויקיר ירושלים.<ref></ref> בנעט גויס לצה"ל כאזרח עובד צה"ל בתפקיד "קצין מכ"ם טכני ראשי" וכיהן בתפקיד מספר שנים.<ref name=":0" />

בעלייתה ארצה הייתה משפחת בנעט בגרעין של תנועת "השומר הדתי" שהתיישב בקיבוץ כפר דרום, אשר פונה מרצועת עזה במלחמת העצמאות, מושב בני דרום של היום. באמצע שנות ה-50 הקים דוד בנעט עם חבריו שמשון נוביק ודוד שמיר, את שכונת בית חזון על גבעת הישיבה בכפר הרא"ה, לאחר שחלק מהגבעה הוקצה בהשתדלותם לעולים מארצות דוברות אנגלית.<ref></ref><ref></ref>

בנעט היה מהנדס האלקטרוניקה הראשון של חברת "תדיר", שהתמזגה בהמשך עם חברת ראן כדי ליצור את חברת תדיראן.<ref></ref> ואחר כך עבד באלקו.<ref name=":1" /> בנעט ייעץ לתעשייה הביטחונית, לשב"כ ולמוסד, ופעל רבות בתחום שילוב הטכנולוגיה וההלכה, כפי שמתואר בהרחבה בהמשך.<ref name=":0" /> נוסף על כך, בנעט היה המרצה הראשון לאלקטרוניקה באוניברסיטת בר-אילן וכיהן בה כמרצה מן החוץ מראשיתה ועד 1994. כמו כן, היה חבר הסגל הראשוני של המרכז האקדמי לב, אז בית ספר גבוה לטכנולוגיה.<ref name=":1"></ref>

בנעט התפרסם גם כבעל תוקע, עם שיא של 82 שנים רצופות בתפקיד.<ref></ref>

== רכש בשירות ההגנה ושירות בחיל האוויר ==
בהתבסס על המומחיות בתחום המכ"ם שרכש בנעט כאיש הדרכת מכ"ם בצבא האמריקאי במלחמת העולם השנייה, הוא גויס על ידי ארגון "ההגנה" כמומחה למכ"ם, והצטרף לצוות של טדי קולק בניו יורק. הוא פתח קורס מכ"ם לתושבי ארץ ישראל שהיו סטודנטים בארצות הברית ופתח עסק לרכישת מכשירי מכ"ם וקשר מעודפי הצבא האמריקאי.<ref></ref><ref></ref> כזכור, ארצות הברית הטילה אמברגו על אספקת ציוד צבאי לצדדים הניצים במלחמת העצמאות, ולכן כל פעילות הרכש הייתה חשאית במסווה של פעילות חוקית. בין השאר, בנעט הבריח דוברה ובה ציוד צבאי מגוון, כולל מטוסי קרב מפורקים מסוג P-51 מוסטנג, לספינה מחוץ למים הטריטוריאליים של ארצות הברית, כאשר הציוד היה רשום על שמו. הדוברה נתפסה על ידי משמר החופים וה-FBI, ובעקבות כך נאלץ בנעט להימלט מארצות הברית לזמן מה עד שהסיפור דעך. עם עלייתו ארצה ב-1949, ובהמשך לשירותו ב"הגנה", מונה בנעט להיות קצין המכ"ם הטכני הראשי של חיל האוויר, תפקיד שמילא עד אמצע שנות ה-50.<ref name=":0" />

== טכנולוגיה והלכה: מעליות שבת ואתגרים נוספים ==
בנעט היה המהנדס הראשון של המכון המדעי טכנולוגי להלכה בראשות הרב לוי יצחק הלפרין.<ref></ref> הוא פיתח את מעלית השבת, ותרם רבות לפיתוחים נוספים כגון טלפון שבת לבתי חולים, התקני גרמא לשבת, ומערכת "טהרת פתחים" לפיקוד דלתות המאפשר שהיית כהנים בבניין בית החולים בלי חשש טומאת כהנים.<ref name=":0" /> במשך עשרות שנים, נסע בנעט בהתנדבות לקהילות יהודיות שונות ברחבי העולם לייעוץ בנושא מעליות שבת.<ref name=":0" /> גם בשנות התשעים המאוחרות לחייו, למרות גילו המופלג נחשב בנעט בר-סמכא בתחום זה בעיני פוסקי ההלכה המתירים שימוש במעליות שבת.<ref></ref>

בנעט תרם שרטוטים, תוכניות ומאמר באנגלית לספרו של הרב הלפרין "מעליות בשבת".<ref></ref><ref></ref>

== משפחתו ==
דוד רפאל בנעט היה נשוי במשך 75 שנה לאסתר חנה, מ-1945 ועד לפטירתה ב-2021, ולהם ארבעה ילדים. מאז 1953 ועד לפטירתם התגוררו בשכונת בית חזון בכפר הרא"ה. הרחוב שליד ביתם נקרא על שמם "דרך בנעט", לאחר שהלכו לעולמם.

==קישורים חיצוניים==
* 
* 
* 
* 

== הערות שוליים ==

קטגוריה:כפר הרא"ה: אישים
קטגוריה:טכנולוגיה והלכה
קטגוריה:בוגרי הסיטי קולג' של ניו יורק
קטגוריה:סגל אוניברסיטת בר-אילן: פיזיקה
קטגוריה:ממציאים יהודים
קטגוריה:ממציאים ישראלים
קטגוריה:מהנדסים ישראלים
קטגוריה:מייסדי שכונות בארץ ישראל
קטגוריה:ישראלים ילידי ארצות הברית
קטגוריה:אנשי חינוך ישראלים
קטגוריה:עולים לאחר קום המדינה: 1948–1950
קטגוריה:ישראלים שהגיעו לגיל מאה
קטגוריה:יהודים שהגיעו לגיל מאה
קטגוריה:כפר דרום: אישים
קטגוריה:אזרחים עובדי צה"ל
קטגוריה:ישראלים שנולדו ב-1921
קטגוריה:ישראלים שנפטרו ב-2022